
Önkéntesek a rendezvényszervezésben. A hazai önkéntes fogadó szervezetek önkéntes toborzási és kiválasztási szokásai rendezvények szervezése esetén

Az önkéntesség mai társadalmunk egészét érintő fogalom, témája talán még sohasem volt ilyen mértékben aktuális, mint az utóbbi évtizedben. Hazánkban a rendszerváltás óta számos civil szervezet vált önkéntes fogadó szervezetté, melynek száma a mai napig növekszik.
Bizonyított tény, hogy egy szervezet csakis munkatársai által lehet sikeres. Ha nincsenek megfelelő személyek, akkor nagyon valószínű, hogy a szervezet kitűzött céljai kudarcba fulladnak. Azoknak a szervezeteknek, amelyek önkéntesekkel dolgoznak, kiemelt fontosságú, hogy megfelelően alkalmazzák az önkéntes erőforrás menedzsment lépéseit.
Jelen kutatás az önkéntes fogadó szervezetek munkáját hivatott támogatni. A tanulmányban arra keressük a választ, hogy azok az önkéntes fogadó szervezetek, akik rendezvényszervezéssel (is) foglalkoznak, hogy és milyen metodológiával alkalmazzák az önkéntes erőforrás menedzsment lépéseit. A lépések közül kiemelt szerepet kap a toborzás és kiválasztás, hiszen ezeknek az elemeknek a körültekintő alkalmazásával választhatják ki a megfelelő személyeket a tevékenységek elvégzésére. A kutatás során bemutatjuk a hazai önkéntes fogadó szervezetek által szervezett rendezvények típusait, továbbá a rendezvényeken megjelenő önkéntes tevékenységi köröket. Kutatásunk során kiemelten fontosnak tartottuk az önkéntes tevékenységi körök ellátásához szükséges kompetenciák elemzését. Az előzetes szakirodalmi áttekintés során arra jutottunk, hogy a szervezetek elsődlegesen a jelöltek elhivatottságát értékelve választanak, figyelmen kívül hagyva a feladatok ellátáshoz szükséges kompetenciákat és készségeket.



